1.  ปัจจัยความเสี่ยง

1.1 ความเสี่ยงทางด้านเศรษฐกิจ

การดำเนินธุรกิจส่วนใหญ่ของบริษัทฯ
มีความสัมพันธ์โดยตรงกับภาวะเศรษฐกิจของประเทศไทยและภาวะเศรษฐกิจของโลก
สืบเนื่องจากการเปลี่ยนแปลงรวมทั้งความผันผวนของภาวะเศรษฐกิจ
ภาวะการซื้อขายหลักทรัพย์ในตลาดหลักทรัพย์แห่งประเทศไทย
การเปลี่ยนแปลงทางการเมืองอันจะส่งผลให้เกิดการเปลี่ยนแปลงในนโยบายการบริหารประเทศของรัฐบาล
และความไม่แน่นอนของภาวะเศรษฐกิจอันเกิดจากนโยบายต่าง ๆ ของภาครัฐ
อันมีผลกระทบโดยตรงต่อการให้บริการคำปรึกษาด้านธุรกิจและการเงิน การลงทุน
ทั้งแผนงานที่จะให้บริการแก่ลูกค้า และระยะเวลาในการให้บริการ
เนื่องจากลูกค้าอาจมีความจำเป็นที่จะต้องรอจังหวะของการลงทุนหรือดำเนินการ
หรือทำให้ระยะเวลาการดำเนินการต่าง ๆ ของลูกค้านานขึ้น ดังนั้น ความเสี่ยง
ดังกล่าว อาจทำให้รายได้หลักของบริษัทฯ อาจลดลงอย่างมีสาระสำคัญ
ซึ่งจะมีผลกระทบต่อผลการดำเนินงานและฐานะการเงินของบริษัทฯ

อย่างไรก็ดี ถึงแม้ความเสี่ยงทางด้านเศรษฐกิจดังกล่าวอยู่นอกเหนือความสามารถที่บริษัทฯ
จะสามารถควบคุมได้ บริษัทฯ จึงได้พยายามลดความเสี่ยงดังกล่าว โดยการขยายธุรกิจของบริษัทฯ
เพิ่มเติมในด้าน ให้คำปรึกษาด้านการลงทุนสำหรับเงินลงทุน Offshore Capital
ซึ่งถือเป็นกระจายความเสี่ยงดังกล่าวได้ในระดับหนึ่งและเป็นการเพิ่มช่องทางการดำเนินธุรกิจของบริษัทฯ
อีกทางหนึ่งที่จะทำให้รายได้ของบริษัทฯ มั่นคงขึ้น อีกทั้งบริษัทฯ
ยังให้บริการคำปรึกษาในการปรับโครงสร้างบริษัทและ/หรือปรับโครงสร้างหนี้
รวมถึงการควบรวมกิจการ ซึ่งเหตุการณ์เหล่านี้ ส่วนใหญ่จะเกิดขึ้นในช่วงภาวะเศรษฐกิจตกต่ำ
ทำให้บริษัทฯ สามารถสร้างรายได้จากการให้บริการคำปรึกษาเหล่านี้ชดเชยช่วงเศรษฐกิจดังกล่าว

1.2. ความเสี่ยงในการพึ่งพิงผู้บริหารและบุคลากรที่มีความสำคัญ

เนื่องจากธุรกิจของบริษัทฯ
เป็นการให้บริการที่ต้องอาศัยความรู้ความสามารถทางด้านธุรกิจและการเงิน
การลงทุนจึงจำเป็นต้องอาศัยผู้ที่มีประสบการณ์และความรู้อีกทั้งต้องเป็นที่รู้จักในแวดวงธุรกิจ ดังนั้น
โดยรวมแล้วความสำเร็จของบริษัทฯ จึงขึ้นอยู่กับการได้รับงานอย่างต่อเนื่อง โดยที่บริษัทฯ
ต้องพึ่งพิงผู้บริหารและบุคลากรที่มีความรู้ความสามารถ ซึ่งบริษัทฯ จำเป็นต้องพึ่งพิงบุคลากรหลักอยู่
2 กลุ่ม คือ

(1) ผู้บริหารหลักของบริษัทฯ อันได้แก่ นายชาญ บูลกุล
ซึ่งดำรงตำแหน่งรองประธานคณะกรรมการบริษัทฯ ประธานคณะกรรมการบริหาร
และกรรมการผู้อำนวยการ ซึ่งนายชาญฯ จะเป็นผู้มีประสบการณ์การทำธุรกิจในประเทศไทยมากว่า
30 ปี และมีเครือข่ายการติดต่อทางธุรกิจที่
กว้างขวาง ทั้งนี้ นายชาญฯ มีส่วนสำคัญอย่างมากในการติดต่อหาลูกค้าให้กับบริษัทฯ และยังเป็น
ผู้บริหารที่ให้คำปรึกษาที่สำคัญของงานให้บริการอื่นๆ ของบริษัทฯ ด้วย

(2) บุคลากรและทีมงานฝ่ายงานให้คำปรึกษาด้านธุรกิจและการเงิน การลงทุน
ซึ่งเป็นทีมงานหลักในการดำเนินธุรกิจให้บริการของบริษัทฯ
จำต้องเป็นบุคคลที่มีความรู้ความสามารถและ
มีประสบการณ์เป็นสำคัญ จึงมีการแข่งขันสูงในการแย่งชิงตัวบุคลากรที่เหมาะสม

หากบริษัทฯ จำต้องสูญเสียผู้บริหาร บุคลากร และทีมงานที่สำคัญดังที่กล่าวแล้ว อาจจะ
ทำให้บริษัทฯ ไม่สามารถหาลูกค้า และไม่สามารถให้บริการลูกค้าได้อย่างมีประสิทธิภาพ ซึ่งจะทำให้
บริษัทฯ ต้องสูญเสียรายได้และมีผลกระทบต่อการดำเนินงานของบริษัทฯ อย่างรุนแรง
ถึงแม้ว่าบริษัทฯ จะสามารถจัดหาบุคลากรที่มีความรู้ความสามารถมาทดแทนได้
ก็อาจจะต้องใช้ระยะเวลาในการทำให้เป็นที่รู้จักและยอมรับในความสามารถ อย่างไรก็ดี
บริษัทฯได้ให้ความสำคัญกับบุคลากรเหล่านี้ โดยให้มีการพัฒนาการฝึกอบรมอย่างสม่ำเสมอ
ซึ่งประกอบด้วยการเปิดให้เข้าร่วมสัมมนาหลักสูตรที่มีการจัดขึ้นทั้งภายใน และภายนอกสำนักงาน
รวมถึงกำหนดให้มีกระบวนการทำงานอย่างมีระบบแบบแผน
การพัฒนางานและให้บุคลากรเหล่านี้มีการทำงานทดแทนกันได้ตลอดเวลา เพื่อช่วยลดความเสี่ยง
อันสืบเนื่องมาจากการที่ต้องสูญเสียบุคลากรเหล่านี้ไป

นอกจากนี้ บริษัทฯ ยังได้ให้ความสำคัญกับนโยบายการบริหารทรัพยากรบุคคลที่ดี
โดยมีการเพิ่มสวัสดิการและผลตอบแทนกับพนักงานในระดับที่เหมาะสม
ซึ่งขึ้นอยู่กับความรู้ความสามารถของพนักงานแต่ละคนเป็นสำคัญ
เพื่อเป็นการเสริมสร้างขวัญและกำลังใจที่ดีในการทำงาน และรักษาบุคลากรเหล่านี้ให้อยู่กับบริษัทฯ
เป็นระยะเวลานาน รวมทั้งยังได้ให้ผลประโยชน์ที่
ผู้บริหารและพนักงานดังกล่าวของบริษัทฯ จะได้รับจากการดำเนินงานของบริษัทฯ
ในลักษณะของการออกใบสำคัญแสดงสิทธิที่จะซื้อหุ้นสามัญของบริษัท ฯ โดยการจัดสรรให้แก่กรรมการ
ผู้บริหารระดับสูง และพนักงาน (ESOP-Warrants) เพื่อเป็นแรงจูงใจในการทำงาน ทั้งนี้ บริษัทฯ
เชื่อว่า การพัฒนาบุคลากรของบริษัทฯ
และการให้ผู้บริหารและพนักงานได้รับผลประโยชน์จากการดำเนินงานร่วมกับบริษัทฯ
จะส่งเสริมให้เกิดความภักดีต่อองค์กรในระยะยาว

3.  ความเสี่ยงในการขยายธุรกิจ

ในปี 2550 บริษัทฯ มีแผนในการขยายธุรกิจให้บริการทางด้านธุรกิจและการเงิน การลงทุน เพิ่มขึ้น
และเพิ่มธุรกิจการให้คำปรึกษาด้านการลงทุนสำหรับเงินลงทุน Offshore Capital
ซึ่งเป็นธุรกิจที่เกี่ยวเนื่องกับการให้บริการด้านธุรกิจและการเงิน การลงทุน อย่างไรก็ตามบริษัทฯ
เพิ่งเริ่มดำเนินการในธุรกิจดังกล่าว และมีพนักงานไม่มากนัก ซึ่งบริษัทฯ
เองจะต้องดำเนินงานอย่างระมัดระวังในการขยายธุรกิจให้ไม่เร็วจนเกินไป
โดยอาศัยประสบการณ์และความรู้ความสามารถของคณะผู้บริหารเป็นหลัก

1.4 ความเสี่ยงจากการแข่งขัน

เนื่องจากธุรกิจการให้บริการทั้ง 3 กลุ่มหลัก (ที่ปรึกษาด้านธุรกิจและการเงิน การลงทุน,
ตัวแทนและที่ปรึกษาด้านอสังหาริมทรัพย์, และที่ปรึกษาด้านการลงทุนสำหรับเงินลงทุน Offshore
Capital) ที่ทางบริษัทฯ ให้บริการอยู่นั้นเป็นงานที่มีบุคคลหลายกลุ่มเข้ามาให้บริการมากขึ้น
จนอาจทำให้ กลายเป็นคู่แข่งรายใหม่ของบริษัทฯ
โดยบุคคลเหล่านี้อาจใช้ฐานลูกค้าจากการให้บริการเดิมที่ให้บริการอยู่รวมกับความสามารถในการแข่งขันด้านราคา
และความสามารถเทียบเคียงงานให้บริการเช่นเดียวกับที่ทางบริษัทฯ ให้บริการอยู่ ดังนั้น บริษัทฯ
จึงมีความเสี่ยงที่รายได้ของบริษัทฯ อาจจะลดลงจากการแข่งขันด้านราคาของคู่แข่งรายใหม่ที่เพิ่มขึ้น
อย่างไรก็ตาม บริษัทฯ เชื่อมั่นว่าการมีสายสัมพันธ์ที่ดีรวมถึงประสบการณ์อันยาวนาน
อีกทั้งการมีชื่อเสียงเป็นที่รู้จัก และความรู้ความสามารถด้านการให้คำปรึกษาทางธุรกิจและการเงิน
การลงทุน ของนายชาญฯ ในฐานะรองประธานคณะกรรมการบริษัทฯ ประธานคณะกรรมการบริหาร
และกรรมการผู้อำนวยการ
สามารถติดต่อลูกค้าและให้ความเชื่อมั่นในงานให้บริการจนเป็นที่พึงพอใจแก่ลูกค้าของบริษัทฯ ได้
ดังนั้น ความเสี่ยงดังกล่าวจึงไม่น่าจะมีผลกระทบต่อการดำเนินงานของบริษัทฯ มากนัก

1.5 ความเสี่ยงจากการลงทุน

สืบเนื่องจากความผันผวนของตลาดทุนและตลาดเงิน ย่อมจะส่งผลกระทบต่อผลตอบแทน
ตลอดจนถึงความเสี่ยงจากการลงทุน ดังนั้นบริษัทฯ
จึงได้ดำเนินนโยบายกระจายความความเสี่ยงอย่างต่อเนื่อง
ด้วยการลงทุนในสินทรัพย์หรือธุรกิจที่ให้ผลตอบแทนที่ดีในความเสี่ยงที่เหมาะสม
ภายใต้การดูแลของคณะกรรมการการลงทุน ซึ่งคอยพิจารณากลั่นกรองการลงทุนอย่างต่อเนื่อง
รวมทั้งมีการกระจายการลงทุนในหลักทรัพย์ที่หลากหลาย
โดยอาศัยประสบการณ์และความรู้ความสามารถของคณะกรรมการดังกล่าว
ทำให้ความเสี่ยงดังกล่าวลดลงอยู่ในระดับที่ทางบริษัทฯ สามารถควบคุมได้ในระดับหนึ่ง